Rafmagnslaust varð á Vesturlandi og í Húnaþingi í gærkvöld. Straumlaust var lengst í um fjóra tíma en bilunin varð vegna slitskemmda í tengivirki.
Bilun varð í tengivirki við Vatnshamra í Borgarfirði og olli því að rafmagn fór af í Borgarfirði, Snæfellsnesi og Hrútafirði á tíunda tímanum. Á Akranesi sló út um stundarkorn en ekki varð rafmagnslaust á Grundartanga.
Steinunn Þorsteinsdóttir, upplýsingafulltrúi Landsnets, segir að skálakeðja hafi slitnað í tengivirkinu og valdið biluninni.
Þetta er gamalt tengivirki. Það verður álag, koma slitfletir. Í gær var vont veður á svæðinu, það var ekki aftakaveður en það var hávaðarok. Þetta slæst til og á endanum slitnar þetta.
Viðgerðum lauk á öðrum tímanum í nótt, straumlaust var í lengst fjóra tíma en á flestum stöðum var rafmagn komið á fyrr. Varaafl var keyrt í Stykkishólmi og Ólafsvík og virkjanir bæði á Snæfellsnesi og í Andakíl hlupu undir bagga. Truflun varð á FM sendingum RÚV, en ekki allar stöðvar eru með varaafl. Langbylgjan var þó inni allan tímann og hennar nýtur yfir höfuð við ef FM dettur út. Engar tilkynningar um truflun á internettengingu bárust Mílu á meðan þessu stóð.
Steinunn segir keðjur sem þessar skoðaðar með reglulegu millibili.
Stundum eru slit sýnileg, stundum ekki, stundum eru þetta veikleikar sem koma í ljós. Nú förum við að skoða atburðinn, hvað gerðist sem olli því að þessi keðja fór út á þessum tíma.
Rafmagnslaust var á Vesturlandi og í Húnaþingi í gærkvöld, lengst í um fjóra tíma. Það stafaði af slitinni skálakeðju í tengivirki í Borgarfirði sem varð til bilunar í dreifikerfi. 